
ДОКЛАД
от Таня Георгиева – заместник-министър на земеделието и храните


Относно: Проект на Наредба за условията и реда за предоставяне на подпомагане по техническа помощ от Стратегическия план за развитие на земеделието и селските райони за периода 2023 – 2027 г., както и реда за налагане на административни санкции


УВАЖАЕМИ ГОСПОДИН ВЪТЕВ,
На основание чл. 68, ал. 1, т. 2 във връзка с чл. 70, ал. 2 от Закона за подпомагане на земеделските производители (ЗПЗП), внасям за одобряване проект на Наредба за условията и реда за предоставяне на подпомагане по техническа помощ от Стратегическия план за развитие на земеделието и селските райони за периода 2023 – 2027 г., както и реда за налагане на административни санкции.

Причини, които налагат приемането на акта
В рамките на Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските стопани и жизнеспособността на тяхната дейност и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели. Въз основа на това всяка държава членка изготвя Стратегически план за ОСП, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите.
Съгласно чл. 9, ал. 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегическите планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (ОВ, L 435 от 6 декември 2021 г.) (Регламент (ЕС) 2021/2115) държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициенти в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 година относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.) (Регламент (ЕС) 2021/2116). Предвидено е, че държавите членки са длъжни да изпълняват стратегическите планове по ОСП, одобрени от Комисията. Стратегическият план за развитието на земеделието и селските райони на Република България за периода 2023 – 2027 г., наричан по-нататък „Стратегическия план“, одобрен с решение на Европейската комисия и в съответствие с принципите за публичност и прозрачност е публикуван на интернет страницата на Министерство на земеделието и храните: strategicheski_plan_2023-2027_8LjLWGr.pdf (government.bg).
Със Закона за изменение и допълнение на Закона за подпомагане на земеделските производители, (обн., ДВ, бр. 102 от 2022 г.), се създава законовата делегация в чл. 68, ал. 1, т. 2 от ЗПЗП, където е предвидено, че министърът на земеделието и храните определя с наредба условията и реда за предоставяне на подпомагане по техническа помощ от Стратегическия план за развитие на земеделието и селските райони на Република България за периода 2023 – 2027 г. Съгласно чл. 94, параграф 1 на Регламент (ЕС) 2021/2115, най-много 4 % от общия размер на приноса на ЕЗФРСР могат да се използват за финансиране на действия, свързани с предоставянето на техническа помощ по инициатива на държавите членки. Съгласно чл. 125 от Регламент (ЕС) 2021/2115 ЕЗФРСР може да подпомага действия, които са необходими за ефективното администриране и изпълнение на подпомагането във връзка със Стратегическия план по ОСП, включително създаването и обслужването на националната мрежа по ОСП, посочена в чл. 126, параграф 1. Тези действия могат да се отнасят до предходни и последващи периоди на стратегическите планове по ОСП. Могат да бъдат подпомагани и действия на компетентния орган на водещия фонд в съответствие с чл. 31, параграфи 4, 5 и 6 от Регламент (ЕС) 2021/1060 на Европейския парламент и на Съвета от 24 юни 2021 г. за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за Фонд „Убежище, миграция и интеграция“, Фонд „Вътрешна сигурност“ и Инструмента за финансова подкрепа за управлението на границите и визовата политика (OB, L 231/159 от 30 юни 2021 г.) (Регламент (ЕС) 2021/1060) при условие, че воденото от общностите местно развитие, посочено в чл. 31 от същия регламент, включва подкрепа от ЕЗФРСР.
Териториалният обхват на подпомагането по елемента техническа помощ от Стратегическия план обхваща цялата територия на Република България, а допустимите кандидати са Министерство на земеделието и храните и Държавен фонд „Земеделие“.
Допустимите дейности и разходи съответстват изцяло на одобрените в Стратегическия план и са регламентирани в приложение № 1 и приложение № 2 от проекта на наредба. Финансовата помощ за дейности по техническа помощ от Стратегическия план е в размер до 100 на сто от общите допустими разходи. Условията за допустимост и съответно на недопустимост на разходите са уредени в чл. 7 и 8 от проекта на наредба.
Предоставянето на подпомагане се осъществява в Системата за електронни услуги (СЕУ) по реда на Наредба № 105 от 2006 г. за условията и реда за създаване, поддържане, достъп и ползване на Интегрираната система за администриране и контрол (обн., ДВ, бр. 82 от 2006 г.), наричана по-нататък „Наредба № 105 от 
2006 г.“
Процедурата по предоставяне на подпомагане по техническа помощ от Стратегическия план започва с публикуване на обява в СЕУ. В чл. 9, ал. 3 от проекта на наредба са описани реквизитите на поканата, а в чл. 10 и документите, които трябва да се подадат от кандидата.
Оценката на заявлението за подпомагане се извършва от екип от експерти назначен със заповед от ръководителят на управляващият орган. В чл. 11 от проекта подробно са описани проверките, които извършва екипа от експерти при оценката на заявлението за подпомагане. 
Работата на екипа от експерти за оценка на заявлението за подпомагане завършва с отчет за съответствието, който се представя пред ръководителя на управляващият орган на Стратегическият план. Въз основа на отчета ръководителят на управляващия орган на Стратегическия план одобрява или отказва със заповед предоставянето на финансова помощ.
Административните проверки се извършват за всички заявления за подпомагане, искания за плащане и придружаващите ги документи и обхващат всички елементи, които е възможно и целесъобразно да бъдат проверени чрез административни проверки. В проекта на наредба са регламентирани посещението на място, проверките на място и последващите проверки.
За всяка дейност, свързана с предоставяне на финансова помощ за изпълнение на дейностите по техническа помощ от Стратегическия план, която е обект на обществена поръчка, се извършва възлагане в съответствие със Закона за обществените поръчки или съгласно приложимото националната нормативна уредба за дейности, които не попадат в обхвата на Закона за обществените поръчки.
Министерството на земеделието и храните извършва последващ контрол върху проведените обществени поръчки, когато бенефициент е Държавен фонд „Земеделие“, а Държавен фонд „Земеделие“ извършва последващ контрол върху обществените поръчки проведени от министерството.
Финансовите корекции се налагат при условията и размерите определени в нормативния акт по чл. 70, ал. 2 от Закона за управление на средствата от Европейските фондове при споделено управление съгласно делегацията на чл. 74 от Закона за подпомагане на земеделските производители.
Съгласно чл. 9, параграф 1 от Регламент (ЕС) 2021/2116 Разплащателните агенции са службите, отговарящи за управлението и контрола на разходите, финансирани от общия бюджет на Съюза. В тази връзка в проекта на наредба детайлно са уредени административни проверки и проверките на място, които се извършват от Държавен фонд „Земеделие“ на исканията за плащане.
Държавен фонд „Земеделие“ като единствената акредитирана разплащателна агенция следва да извършва плащанията по елемента техническа помощ, предмет на правна уредба на проекта на наредба, като спазва бюджетната дисциплина В проекта са регламентирани условията и реда за изплащане на помощта. По елемента техническа помощ може да извършват само междинни и окончателни плащания. 
Държавен фонд „Земеделие“ ще изплаща помощта след извършване на проверките по чл. 28, ал. 1 от проекта и при спазване на принципите, заложени в 
чл. 79 от Закона за подпомагане на земеделските производители. Също така подробно са уредени изискванията свързани с намаляванията и отказа от плащане на помощта, както и налагането на финансови корекции и административни санкции.
В отделна глава се уреждат условията и реда за последващите проверки след извършване на плащане, включително и за спазване на задължението за дълготрайност на операциите по техническа помощ, за които е предвиден период на мониторинг.
Регламентирани са и изискванията за осигуряване на публичност и видимост по елемента техническа помощ от Стратегическият план.
С преходна разпоредба е регламентирана възможността предвидена в чл. 125, параграф 1 от Регламент (ЕС) 2021/2115 да се изплащат разходи при условията и реда на проекта, които са за същите дейности, но са свързани с Програмата за развитие на селските райони за периода 2014 – 2020 г.
Проектът на наредба е изготвен от работна група, създадена със Заповед 
№ РД09 – 530 от 22 май 2023 г. на министъра на земеделието, изменена със Заповед № РД09 – 662 от 3 юли 2023 г. и Заповед № РД09 – 976 от 1 септември 2023 г. на министъра на земеделието и храните. В състава на работната група взеха участие представители на Министерството на земеделието и храните и Държавен фонд „Земеделие“.

Цели
Предложените текстове на Наредба за условията и реда за предоставяне на подпомагане по техническа помощ от Стратегическия план за развитие на земеделието и селските райони за периода 2023 – 2027 г., както и реда за налагане на административни санкции, са насочени към постигане на следните цели:
Създаване на национална правна рамка, уреждаща предоставянето на финансова подкрепа чрез елемента техническа помощ за ефективно управление и прилагане на интервенциите от Стратегическия план по ОСП, с които ще се осигури изпълнение на заложените в Стратегическия план специфични цели и индикатори за резултат, както и най-ефективното усвояване на предвидения за Република България финансов ресурс по интервенциите от плана.
Гарантиране на защитата на финансовите интереси на Съюза чрез създаване на национални правила за управление на средствата по елемента техническа помощ чрез система за контрол, налагане на ефективни и пропорционални намаления и законосъобразни откази от плащания.

Финансови и други средства, необходими за прилагането на новата уредба
Проектът не предвижда разходването на допълнителни средства от бюджета на Министерство на земеделието и храните и на Държавен фонд „Земеделие“, и допълнителна финансова тежест за кандидатите и бенефициентите на подпомагане. Финансовите средства за плащания по елемента техническа помощ от Стратегическият план са предвидени в сметката за средствата от Европейския съюз на Държавен фонд „Земеделие“, като ежегодно Министерският съвет на Република България приема решение за утвърждаване на годишните разчети.


Очаквани резултати от прилагането на акта
С приемането на проекта на Наредба се очаква да се създаде възможност за осигуряване на финансова подкрепа за ефективно управление и прилагане на Стратегическия план по ОСП чрез финансиране на допустимите дейности уредени в Стратегическия план по ОСП и приложение № 1 от наредбата.

Анализ за съответствие с правото на Европейския съюз
Конкретната правна регламентация на елемента техническа помощ от Стратегическия план е в чл. 125 от Регламент (ЕС) 2021/2115, съгласно който ЕЗФРСР може да подпомага чрез елемента техническа помощ действия, които са необходими за ефективното администриране и изпълнение на подпомагането във връзка със Стратегическия план по ОСП, включително създаването и обслужването на националната мрежа по ОСП, посочена в чл. 126, параграф 1. Тези действия могат да се отнасят до предходни и последващи периоди на стратегическите планове по ОСП. Могат да бъдат подпомагани и действия на компетентния орган на водещия фонд в съответствие с чл. 31, параграфи 4, 5 и 6 от Регламент (ЕС) 2021/1060.
С проекта на наредба се осигурява прилагането на Регламент (ЕС) 2021/2116, по-конкретно защитата на финансовите интереси на Европейския съюз, като се урежда при какви условия могат да се намаляват или отказват плащанията, да се оттегля изплатената финансова помощ и се установява реда за налагане на административни санкции, които като условия са уредени в Закона за подпомагане на земеделските производители.
С проекта на наредба не се транспонират нормативни актове на институции на Европейския съюз, поради което не е изготвена и приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.
УВАЖАЕМИ ГОСПОДИН ВЪТЕВ,
Във връзка с гореизложеното и на основание чл. 68, ал. 1, т. 2 във връзка с чл. 70, ал. 2 от Закона за подпомагане на земеделските производители, предлагам да издадете приложената Наредба за условията и реда за предоставяне на подпомагане по техническа помощ от Стратегическия план за развитие, както и реда за налагане на административни санкции.
	Приложение: 
	1. Наредба за условията и реда за предоставяне на подпомагане по техническа помощ от Стратегическия план, както и реда за налагане на административни санкции;
2. Справка за отразяване на постъпилите становища от вътрешноведомственото съгласуване;
3. Постъпили становища от вътрешноведомственото съгласуване;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Постъпили предложения и становища от обществената консултация.

